钦定古今图书集成/方舆汇编/职方典/第1215卷 > 《送赵宏护兵潭州》宋·曾巩
## 钦定古今图书集成/方舆汇编/职方典/第1215卷 > 《送赵宏护兵潭州》宋·曾巩

荆民与蛮合为寇，潭旁数州被其害。天子宰相以潭
重镇守臣不胜，任为改用人又不胜，复改之。守至，上
书乞益兵，诏与抚兵三百，殿直天水赵君希道实护
以往。希道雅与余接，间过余道潭之事，余曰：“潭山川
甲兵如何，食几何，贼众寡强弱如何，余不能知，能知
书耳。《书》之载若潭事多矣，或合数道之兵，以数万绝”
山谷而进，其势非不众且健也，然而卒歼焉者多矣。
或单车独行，然而以克者相踵焉，顾其义信何如耳。
致我义信，虽单车独行，寇可以为无事，龚遂、张纲、祝
良之类是也。义信不足以致之，虽合数道之兵以数
万，卒歼焉，适重寇耳，况致平耶？杨旻、裴行立之类是
也。则兵不能致平，致平者，在太守身耳。前之守者果
能此，天子宰相乌用易之？必易之者，为前之守不能
此也。今往者复曰“乞益兵”，何其与《书》之云者异耶？予
忧潭民之重困也，寇之益张也。往时潭吏与旁近郡
靳力胜贼者暴，骸者戮，降者有之。今之往者，将特不
为是而已耶？抑犹不免乎？为是也。天子宰相任之之
意其然耶？潭守近侍臣使抚觇潭者，郎吏、御史、博士
相望为我谂。其贤者曰：“今之言《古，书》往往曰迂，然《书》
之事，乃已试者也。师已试而施诸治，与时人之自用，
孰为得失耶？”愚言倘可以平，潭之患今虽细，然大中、
咸通之间，南方之忧尝剧矣，夫岂阶于大哉？为近臣、
郎吏、御史、博士者，独得而不思也。希道固喜事者，因
其行，遂次第其语以送之。